แบงก์ลดวงเงินโอนอินเทอร์เน็ตกลัวลูกค้าเสี่ยง
“ไทยพาณิชย์” ลดวงเงินโอนเงินไปยังบุคคลที่ 3 ผ่านอินเทอร์เน็ตแบงกิง เหลือไม่เกินวันละ 5 หมื่นบาท แบงก์อื่นมั่นใจเอาอยู่ไม่ปรับลดวงเงินการโอน
30 ก.ค. 2555

“ไทยพาณิชย์” ลดวงเงินโอนเงินไปยังบุคคลที่ 3 ผ่านอินเทอร์เน็ตแบงกิง เหลือไม่เกินวันละ 5 หมื่นบาท แบงก์อื่นมั่นใจเอาอยู่ไม่ปรับลดวงเงินการโอน
รายงานข่าวแจ้งว่า ธนาคารไทยพาณิชย์ได้ออกประกาศลดวงเงินการโอนเงินผ่านอินเทอร์เน็ตแบงกิงไปยังบัญชีบุคคลที่ 3 ต่างธนาคาร เหลือสูงสุดวันละ 5 หมื่นบาท จากเดิมที่สามารถโอนไปยังบัญชีบุคคลที่ 3 ต่างธนาคารได้สูงสุดวันละ 1 แสนบาท เพื่อความปลอดภัยจากการโอนเงินผ่านอินเทอร์เน็ตแบงกิงไปยังบุคคลที่ 3 หลังจากมีไวรัสโทรจันระบาดก่อนหน้านี้
จากการสำรวจเงื่อนไขการโอนเงินผ่านอินเทอร์เน็ตแบงกิงของแต่ละธนาคาร พบว่า ธนาคารกรุงเทพ และธนาคารกสิกรไทย เปิดวงเงินการโอนเงินผ่านอินเทอร์เน็ตแบงกิงไปยังบัญชีบุคคลที่ 3 ต่างธนาคารสูงสุดถึงวันละ 5 แสนบาท และสามารถขอเพิ่มวงเงินการโอนเงินผ่านอินเทอร์เน็ตแบงกิงได้ถึงวันละ 1 ล้านบาท ผ่านการแสดงตัวกับคอลเซ็นเตอร์ และสามารถแสดงความจำนงเพิ่มวงเงินการโอนเงินผ่านอินเทอร์เน็ตแบงกิงได้ถึงวันละ 2 ล้านบาท ผ่านสาขาของธนาคาร
ขณะที่ธนาคารกรุงไทยเปิดวงเงินการโอนเงินผ่านอินเทอร์เน็ตแบงกิงไปยังบัญชีบุคคลที่ 3 สูงสุดวันละ 1 แสนบาท ธนาคารกรุงศรีอยุธยาโอนเงินได้ไม่เกินวันละ 3 แสนบาท และธนาคารทหารไทยโอนเงินได้ไม่เกินวันละ 2 แสนบาทอย่างไรก็ดี ทุกธนาคารจะมีเงื่อนไขการโอนเงินผ่านอินเทอร์เน็ตแบงกิงไปยังบัญชีบุคคลที่ 3 เหมือนกัน คือ โอนเงินต่อครั้งไม่เกิน 5 หมื่นบาท
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย เปิดเผยว่า การเปิดวงเงินการโอนเงินผ่านอินเทอร์เน็ตแบงกิงไปยังบัญชีบุคคลที่ 3 ให้ลูกค้าสูงถึงวันละ 5 แสนบาท เพราะแต่ละวันจะมีกลุ่มลูกค้าที่โอนเงินผ่านอินเทอร์เน็ตแบงกิงวงเงินสูงมาก ผู้ใช้อินเทอร์เน็ตแบงกิงของธนาคารส่วนใหญ่เป็นกลุ่มพนักงานเงินเดือน และผู้ประกอบการรายย่อย ซึ่งประมาณ 4 ปีที่แล้วธนาคารเปิดวงเงินการโอนเงินผ่านอินเทอร์เน็ตแบงกิงไปยังบัญชีบุคคลที่ 3 ต่อวันน้อยกว่า 5 แสนบาท แต่ไม่เอื้อกลุ่มลูกค้าที่เป็นผู้ประกอบการรายย่อย จึงมีการปรับเพิ่มวงเงิน
อย่างไรก็ดี ธนาคารยังไม่มีนโยบายปรับลดวงเงินการโอนเงินไปยังบัญชีบุคคลที่ 3 ต่อวันลดลง เพราะจะกระทบลูกค้าที่ใช้บริการอินเทอร์เน็ตแบงกิงประมาณ 1 แสนราย ซึ่งใช้ช่องทางนี้โอนเงินเพื่อทำธุรกิจเป็นประจำ
“ส่วนหนึ่งที่เปิดวงเงินให้สูง เพราะเรามั่นใจว่าระบบของเราปลอดภัย ดูแลได้เป็นอย่างดี ถ้าลดวงเงินการโอนต่อวันน้อยกว่านี้จะกระทบลูกค้าที่เป็นผู้ประกอบการรายย่อยที่ใช้ช่องทางนี้ในการทำธุรกรรมโอนเงินชำระค่าสินค้าเป็นหลัก แต่ถ้าลูกค้ารายใดอยากขอปรับลดวงเงินการโอนสูงสุดต่อวันก็สามารถโทร.แจ้งคอลเซ็นเตอร์ได้” นายอาจ กล่าว
นายอาจ เปิดเผยว่า ปัจจุบันมีลูกค้าของธนาคารที่ขอเปิดใช้อินเทอร์เน็ตแบงก์กิงประมาณ 1.4 ล้านบัญชี ในจำนวนนี้เป็นลูกค้าที่ใช้บริการอินเทอร์เน็ตแบงก์กิงเป็นประจำเฉลี่ยเดือนละ 3 แสนบัญชี ขณะที่การทำธุรกรรมผ่านโทรศัพท์มือถือ(โมบาย แบงก์กิง) มีการทำธุรกรรมเป็นประจำเดือนละ 4 แสนบัญชี ซึ่งทิศทางการทำธุรกรรทางการเงินผ่านอินเทอร์เน็ตแบงก์กิง และโมบาย แบงก์กิง เพิ่มสูงขึ้นต่อเนื่อง